b'\n_START_ARTICLE_\nSnowdonia\n_START_SECTION_\nIme in obseg\n_START_PARAGRAPH_\nAngle\xc5\xa1ko ime za obmo\xc4\x8dje izhaja iz imena za Snowdon, ki je s 1085 m najvi\xc5\xa1ja gora Walesa. V vali\xc5\xbean\xc5\xa1\xc4\x8dini se obmo\xc4\x8dje imenuje Eryri. Ime verjetno izhaja iz besede eryr (orel) in pomeni "bivali\xc5\xa1\xc4\x8de/de\xc5\xbeela orlov", vendar je bilo nedavno dokazano, da to pomeni preprosto vi\xc5\xa1avje in izhaja iz latinskega oriri (nara\xc5\xa1\xc4\x8dati), kar je dokazal vodilni vali\xc5\xbeanski znanstvenik sir Ifor Williams. V srednjem veku je naslov vali\xc5\xbeanski princ in vladar Snowdonije (Tywysog Cymru ac Arglwydd Eryri) uporabljal vali\xc5\xbeanski kralj (od 1258 do 1282) Llywelyn ap Gruffudd; njegov ded Llywelyn Fawr je uporabljal naslov princ severnega Walesa in vladar Snowdonije. Preden so dolo\xc4\x8dili meje narodnega parka, se je ime "Snowdonija" na splo\xc5\xa1no uporabljalo za manj\xc5\xa1e obmo\xc4\x8dje, in sicer gorsko obmo\xc4\x8dje severnega Gwynedda, osrednjega dela masiva Snowdon, medtem ko narodni park pokriva povr\xc5\xa1ino ve\xc4\x8d kot dvakrat ve\xc4\x8d in se razteza dale\xc4\x8d na jug v Meirionnydd. To je razvidno iz knjig, natisnjenih pred letom 1951, kot so klasi\xc4\x8dni potopis Divji Wales Georgea Borrowa (1862) in Gore v Snowdoniji H. Carra in G. Listra (1925). V knjigi Snowdonija (1949) F. J. Northa kot urednika pi\xc5\xa1e: "Ko je odbor dolo\xc4\x8dal za\xc4\x8dasne meje, je vklju\xc4\x8dil obmo\xc4\x8dje na dolo\xc4\x8deni oddaljenosti zunaj Snowdonije." Tradicionalna Snowdonija torej vklju\xc4\x8duje verigo Snowdon in njegove satelite, Glyderau, Carneddau in skupino Moel Siabod, ne pa hribov na jugu Maentwroga. Kot Eryri ima to obmo\xc4\x8dje posebno mesto v vali\xc5\xbeanski zgodovini, tradiciji in kulturi.\n_START_SECTION_\nPohodni\xc5\xa1tvo\n_START_PARAGRAPH_\nVeliko pohodnikov je osredoto\xc4\x8denih na sam Snowdon. To je lepa gora, ki pa je precej obljudena, saj se nanjo vzpne gorska \xc5\xbeeleznica Snowdon Mountain Railway._NEWLINE_Druge visoke gore z vrhovi, posutimi z balvani, na primer Tryfa je ena redkih gora v Veliki Britaniji ju\xc5\xbeno od \xc5\xa0kotske, na kateri za vzpon potrebujete tudi roke, so zelo priljubljene. Je pa tudi nekaj spektakularnih pohodov v ni\xc5\xbejih gorah Snowdonije in so manj obiskane. Med pohodniki so priljubljene Y Garn (vzhodno od Llanberisa) po grebenu do Elidirja Fawra; Mynydd Tal-y-Mignedd (zahodno od Snowdona) vzdol\xc5\xbe Nantlla Ridgea v Mynydd Drws-y-Coed; Moelwyn Mawr (zahodno od Blaenaua Ffestinioga) in Pen Llithrig y Wrach severno od Capel Curiga. Ju\xc5\xbeneje so Y Llethr v Rhinogyddu in Cadair Idris v bli\xc5\xbeini Dolgellaua._NEWLINE_V parku je 2380\xc2\xa0km javnih pe\xc5\xa1poti, 264\xc2\xa0km javnih jahalnih poti in 74\xc2\xa0km drugih javnih poti. V velikem delu je mogo\xc4\x8de pohajkovati, mogo\xc4\x8d je tudi dostop do posameznih javnih ali zasebnih zemlji\xc5\xa1\xc4\x8d za rekreacijo in vadbo.\n_START_SECTION_\nNarava, pokrajina in okolje\n_START_PARAGRAPH_\nCelotna obala parka je "posebno ohranitveno obmo\xc4\x8dje", ki poteka od polotoka Ll\xc5\xb7n navzdol do sredine vali\xc5\xbeanske obale, slednje ima dragocene sisteme pe\xc5\xa1\xc4\x8denih sipin._NEWLINE_Naravni gozdovi parka so me\xc5\xa1ani listopadni gozd, najpogostej\xc5\xa1e drevo je vali\xc5\xbeanski hrast. Breza, jesen, gorski jesen in leska so prav tako pogosti. Park vsebuje tudi nekaj velikih (zasajenih) obmo\xc4\x8dij iglavcev, kot so Gwydir Forest v bli\xc5\xbeini Betwsa-y-Coeda. Nekatera obmo\xc4\x8dja se zdaj vse bolj naravno zara\xc5\xa1\xc4\x8dajo._NEWLINE_Severna Snowdonija je edini kraj v Veliki Britaniji, na katerem rasteta snowdonska lilija (Gagea serotina), arkti\xc4\x8dno-alpska rastlina, in snowdonski hro\xc5\xa1\xc4\x8d (Chrysolina cerealis) mavri\xc4\x8dne barve in je edini kraj na svetu, na katerem raste nebinovka (Hieracium snowdoniense)._NEWLINE_Velik del parka ima danes oznako "obmo\xc4\x8dje posebnega znanstvenega pomena", "narodni naravni rezervat", "posebno ohranitveno obmo\xc4\x8dje", "posebno varstveno obmo\xc4\x8dje", biosfera in ramsarsko obmo\xc4\x8dje._NEWLINE_Ena od glavnih te\xc5\xbeav, s katerimi se je spoprijemal park v zadnjih letih, je bila rast tujerodne rastline Rhododendron ponticum. Ta hitro rasto\xc4\x8da rastlina lahko izpodrine domorodne rastline. Ima visoke poganjke in ga spremlja gliva, ki raste na njenih koreninah in proizvaja strupe, ki ogro\xc5\xbeajo lokalno rastlinstvo in \xc5\xbeivalstvo \xc5\xa1e sedem let po tem, ko so parazitsko rastlino izkoreninili. Posledice so \xc5\xa1tevilne opusto\xc5\xa1ene krajine.\n_START_SECTION_\nProsto\xc5\xbeive\xc4\x8de \xc5\xbeivali\n_START_PARAGRAPH_\nSnowdonija je pomembna za ohranjanje habitatov in prosto\xc5\xbeive\xc4\x8dih \xc5\xbeivali, skoraj 20\xc2\xa0% celotne povr\xc5\xa1ine je za\xc5\xa1\xc4\x8ditene z britansko in evropsko zakonodajo. Polovico tega obmo\xc4\x8dja je vlada za\xc5\xa1\xc4\x8ditila v skladu z evropsko habitatno direktivo kot posebno ohranitveno obmo\xc4\x8dje. Redki sesalci v parku so vidre, dihurji in divja koza, \xc4\x8deprav kune zlatice ni bilo videti \xc5\xbee mnogo let. Redke ptice so krokar, sokol selec, ribji orel, mali sokol in rjavi \xc5\xa1karnik. Znan prebivalec Snowdonije je snowdonski ali mavri\xc4\x8dni hro\xc5\xa1\xc4\x8d. Park ima tri ramsarska obmo\xc4\x8dja: biosferni rezervat Dyfi Estuary, Cwn Idwal in llyn Tegid.\n_START_SECTION_\nPodnebje\n_START_PARAGRAPH_\nSnowdonija je eden najbolj vla\xc5\xbenih delov Zdru\xc5\xbeenega kraljestva. Crib Goch je najbolj moker kraj v Zdru\xc5\xbeenem kraljestvu s povpre\xc4\x8dno koli\xc4\x8dino padavin od 4473\xc2\xa0mm letno v zadnjih 30 letih.'